אספקת הגז ממאגר תמר הופסקה אתמול בשל המצב הביטחוני, ואוניית הגיבוי של חברת החשמל, שאמורה למלא את מקומו, הושבתה בשל תקלה. הזרמת הגז ממאגר תמר צפויה להתחדש רק לפנות בוקר
גולן חזני	18:1506.05.19
אוניית גיבוי
חודשה אספקת הגז לישראל: בשעות האחרונות תוקנה התקלה באוניית הגז של חברת החשמל ("המגזזת") והיא חזרה לספק גז. מאגר תמר, שהפעלתו הופסקה אמש (א') בשל המצב הביטחוני והאונייה משמשת לו לגיבוי, יחדש את האספקה לפנות בוקר.
מקורות ברצועת עזה: הפסקת האש החל מחצות
לאחר שהוכרז אתמול משטר חירום במשק בשל סבב הלחימה בעזה, הפסיק מאגר תמר להזרים גז טבעי לישראל. אוניית הגיבוי שלחברת החשמל החלה בהזרמת הגז במקום מאגר תמר, אך לפתע אירעה בה תקלה ואספקת הגז הופסקה. .
החזרת מאגר תמר לפעולה אורכת שעות ובמקרים מסוימים אף יותר מיממה, ובשעה זו נעשים מאמצים לזרז את החזרת הזרמת הגז ממאגר תמר למשק.
ל"כלכליסט" נודע, כי האונייה הפסיקה במהלך שעות אחר הצהריים היום את הזרמת הגז הנוזלי, וכל המפעלים בארץ שמשתמשים בגז, נאלצו לחזור לפעול בסולר. זאת במידה ששמרו על מאגר סולר לשעת חירום.
השבתת תמר נעשתה כאמור לבקשת גורמי ביטחון ובהוראת שר האנרגיה יובל שטייניץ, אולם האוניה הפסיקה פעילותה כנראה מסיבות טכניות. מדובר במצב שלא זכור כמותו בארץ שכן מרגע שמאגר תמר החל לספק גז, נשמרה האופציה החלופית.
מחברת החשמל נמסר בתגובה: "ניהול המערכת עדכן את מערך היצור של חברת החשמל כי קיימת הפרעה באספקת הגז מהאונייה. החברה נערכת באמצעים חילופיים כשבמקביל משעות הבוקר מתחדשת ההזרמה מתמר".